Document ID: /roh_data/filtered/fineweb-2-filterrobots_roh.jsonl.gz/9481

Questa strategia persequiteschian els entaifer la suprastanza, ha il vicepresident da Sedrun Mustér Turissem Silvio Schmid ditg ad RTR. Els stoppian liar las resursas per dumagnar pli blers giasts en la regiun. El saja persvadì ch’i fiss bun sch’ils passa 500’000 francs che van fin uss a Grischun Vacanzas per il marketing giessan tar la Andermatt Sedrun Mustér Marketing. Quels sajan pli datiers da la regiun e da las fatschentas e vendessan quai almain uschè bain – sche na betg meglier – che Grischun Vacanzas, di Silvio Schmid.
Grischun Vacanzas na sa anc nagut
Il schef da Grischun Vacanzas Martin Vincenz ha ditg ad RTR ch’els na sappia uffizialmain anc nagut da quai. Sco partenaris che lavurian fin uss fitg bain ensemen veglian els discutar sur da quai cura ch’els sappian insatge.
Corinne Staub betg cuntanschibla
Gievgia è vegnì enconuschent che Corinne Staub banduna Sedrun Mustér Turissem per immediat. RTR ha empruvà da contactar ella, dentant senza success.
RR novitads 12:00